b"\n_START_ARTICLE_\nFerrocarril Amur-Iakutsk\n_START_SECTION_\nCaracter\xc3\xadstiques\n_START_PARAGRAPH_\nLa l\xc3\xadnia \xc3\xa9s de via \xc3\xbanica llevat d'un petit tram a doble via entre Tinda i Best\xc3\xbajevo, que \xc3\xa9s la part de la l\xc3\xadnia compartida amb la L\xc3\xadnia Baikal-Amur. No hi ha cap tram electrificat. _NEWLINE_La seu operativa de la l\xc3\xadnia i les oficines de Ferrocarrils de Iac\xc3\xbatia es troben a Aldan._NEWLINE_La construcci\xc3\xb3, operaci\xc3\xb3 i manteniment de la l\xc3\xadnia es veuen dificultats per la dura climatologia del territori. A la complicaci\xc3\xb3 de construir sobre permagel en un terreny de per si complicat se li sumen les extremes variacions de temperatura, que poden passar de -50\xc2\xb0C a l'hivern fins a m\xc3\xa9s de 30\xc2\xb0C a l'estiu._NEWLINE_En el seu trajecte a trav\xc3\xa9s de la prov\xc3\xadncia de l'Amur i del sud de Iac\xc3\xbatia hi ha nombrosos ponts per a travessar diferents rius. Entre els m\xc3\xa9s destacats estan el del riu Aldan a Tommot, el del riu Amg\xc3\xa0 a V\xc3\xa9rkhniaia Amg\xc3\xa0 i tamb\xc3\xa9 els de l'Iengr\xc3\xa0 i Tx\xc3\xbalman. Tanmateix, el futur pont sobre el riu Lena, prop de Iakutsk, seria molt m\xc3\xa9s gran que qualsevol d'aquests. El t\xc3\xbanel m\xc3\xa9s destacat \xc3\xa9s el de Nagorni, de 1.300 metres sota la serralada Stanovoi.\n_START_SECTION_\nHist\xc3\xb2ria\n_START_PARAGRAPH_\nLa construcci\xc3\xb3 de la l\xc3\xadnia va comen\xc3\xa7ar la d\xc3\xa8cada del 1930, amb el tram entre Bamovskaia i Tinda (llavors anomenada Tindinski), com a part de la construcci\xc3\xb3 planificada de L\xc3\xadnia Baikal\xe2\x80\x93Amur o BAM, \xc3\xa9s per aix\xc3\xb2 que actualment aquest tram es coneix com a \xc2\xabpetita BAM\xc2\xbb. Aquesta secci\xc3\xb3 va comen\xc3\xa7ar a operar l'any 1935, per\xc3\xb2 va ser desmuntada el 1940 i 1941 quan la Segona Guerra Mundial va fer cancel\xc2\xb7lar el projecte de la BAM per reutilitzar els ra\xc3\xafls en altres projectes m\xc3\xa9s propers al front._NEWLINE_La reconstrucci\xc3\xb3 de la petita BAM va comen\xc3\xa7ar el 5 d'abril del 1972, dos anys abans que el govern de la Uni\xc3\xb3 Sovi\xc3\xa8tica anunci\xc3\xa9s la recuperaci\xc3\xb3 del projecte de la BAM el 1974. El novembre del 1976 van comen\xc3\xa7ar els trajectes provisionals en aquest tram, i l'octubre de 1977 ja tot el servei. Alhora es va seguir estenent la l\xc3\xadnia cap al nord, i la secci\xc3\xb3 Tinda-Berkakit va obrir definitivament a l'octubre de 1979, secci\xc3\xb3 que seguidament es va estendre fins a N\xc3\xa9riungri._NEWLINE_A partir de 1989 van recomen\xc3\xa7ar els treballs de construcci\xc3\xb3 des de N\xc3\xa9riungri cap a Tx\xc3\xbalman. El tr\xc3\xa0fic ferroviari es va anar estenent gradualment fins a Tx\xc3\xbalman, Aldan i finalment Tommot, primer pel tr\xc3\xa0fic de mercaderies i construcci\xc3\xb3, i finalment el servei de passatger. La secci\xc3\xb3 completa fins a Tommot es va declarar oberta el 24 d'agost de 2004. Des de llavors hi ha servei diari de passatgers entre N\xc3\xa9riungri i Tommot, que recorre els 368 quilometres de dist\xc3\xa0ncia en 8 hores._NEWLINE_El pont de 400 metres sobre el riu Aldan a Tommot, es va completar a la d\xc3\xa8cada del 1990, per b\xc3\xa9 que durant un temps no va rebre cap \xc3\xbas. Problemes financers van fer aturar el projecte de construcci\xc3\xb3 quan tot just s'estaven fent una seixantena de quil\xc3\xb2metres._NEWLINE_El 2005 es va reprendre el treball de construcci\xc3\xb3. El 2007 el tr\xc3\xa0fic per a la construcci\xc3\xb3 ja arribava a Karbikan i el de mercaderies fins Amg\xc3\xa0, que \xc3\xa9s el seu l\xc3\xadmit actual (a 2016). A principis de 2009 la construcci\xc3\xb3 va arribar a Kerdiom, a la riba del riu Lena. El primer tren va arribar a Kerdiom el 25 de setembre del 2010. La l\xc3\xadnia fins a Nijni Bestiakh es va completar oficialment el 15 de novembre del 2011, i les autoritats van anunciar que el pont per arribar a Iakutsk es construiria en un futur proper."